Rådets udtalelse

af 12. februar 2001

om Grækenlands stabilitetsprogram, 2000-2004

(2001/C 77/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 2,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2001 undersøgte Rådet Grækenlands første stabilitetsprogram, der dækker perioden 2000-2004. Stabilitetsprogrammet blev afleveret af den græske regering inden for seks måneder efter vedtagelsen af Rådets beslutning af 19. juni 2000 om Grækenlands tilslutning til den fælles valuta den 1. januar 2001(2).

Stabilitetsprogrammets fremskrivninger tyder på en robust vækst i det reale BNP, som forventes at stige fra 4,1 % i 2000 til 5,5 % i 2004, og som vil blive understøttet af et højt investeringsniveau, en stærk eksport og et vedholdende privatforbrug. Rådet er af den opfattelse, at stabilitetsprogrammets prognoser med hensyn til væksten i det reale BNP er ambitiøse, og at de ligger på kanten af det realistiske. Programmet indeholder også et alternativt scenario med en lavere, men stadig kraftig vækst i det reale BNP. Dette scenario bygger på en formodning om højere priser på importeret olie.

Med udgangspunkt i et makroøkonomisk baseline-scenario forventes det offentlige at notere et overskud på 0,5 % af BNP i 2001, som vil stige til 2 % af BNP i 2004. Programmet bygger på den finanspolitiske konsolideringsstrategi, som hidtil har været grundlaget for de græske konvergensprogrammer, og som består i at sikre et stort overskud på den primære balance, men dog understøttet af en betydelig reduktion i rentebetalingerne opgjort som en procentdel af BNP takket være lavere rentesatser og en faldende gældsbyrde. Den offentlige gældsbyrde forventes at falde med 20 procentpoint til 84 % af BNP i 2004.

Rådet mener, at den fremskrevne budgetstilling giver en tilstrækkelig sikkerhedsmargen til at forhindre det offentlige underskud i at overstige 3 % af BNP under normale omstændigheder og er i overensstemmelse med kravene i stabilitets- og vækstpagten. Rådet bifalder programmets finanspolitiske konsolideringsstrategi, der er centreret om store primære overskud, som er afgørende for en hurtig nedbringelse af den stadig meget høje offentlige gældskvote og for forberedelserne på de fremtidige udfordringer, navnlig den stigende byrde som følge af den aldrende befolkning. Rådet er imidlertid af den opfattelse, at denne strategi primært bør bygge på passende kontrol med stigningen i de primære udgifter gennem klare og bindende standarder med det formål at nedbringe de løbende udgifters andel af BNP.

Rådet advarer om, at i en situation med høj BNP-vækst, jf. fremskrivningerne i programmet, kombineret med en lempelse af de monetære vilkår kan der opstå et nyt inflationspres. Rådet mener, at det er nødvendigt at dæmme op for risikoen for en overophedning af økonomien gennem målrettet støtte fra indenlandske politikker, navnlig en stram finanspolitik med tilbageholdenhed med de løbende udgifter og løntilbageholdenhed.

Rådet noterer sig, at programmet omfatter en række markedsliberaliseringsforanstaltninger, og det taler om udformning af passende lovgivningsmæssige rammer og strukturelle reformer på arbejds-, produkt- og kapitalmarkederne, og at der bebudes en reform af socialsikringssystemet i 2001. Rådet mener imidlertid, at stabilitetsprogrammets ambitiøse mål for væksten og beskæftigelsen samt de udfordringer, fremtiden vil bringe, fordrer en mere målrettet reformindsats. Rådet tilskynder den græske regering til at fremskynde gennemførelsen af de nødvendige reformer, navnlig på arbejdsmarkedet og af socialsikringssystemet, med henblik på øge økonomiens potentiale, styrke dens konkurrenceevne og forbedre vilkårene for holdbar vækst og jobskabelse.

Rådet finder, at Grækenlands stabilitetsprogram er i overensstemmelse med de overordnede retningslinjer for de økonomiske politikker. Rådet opfordrer de græske myndigheder til at være særlig opmærksom på behovet for en reform af pensionssystemet og tage fat på problemet med de budgetmæssige følger af befolkningens aldring i opdateringen af stabilitetsprogrammet.

(1) EFT L 209 af 2.8.1997, s. 1.

(2) EFT L 167 af 7.7.2000, s. 19.